Lelja Dobronić

**Lelja Dobronić** (Zagreb, 19. travnja 1920. - Zagreb, 19. prosinca 2006.), hrvatska povjesničarka, doktorica humanističkih znanosti .

Završila je srednju školu u Prvoj klasičnoj gimnaziji u Zagrebu 1939. Diplomirala je povijest umjetnosti i kulture s klasičnom arheologijom te nacionalnu i opću povijest na Filozofskom fakultetu u Zagrebu 1943. Postigla je doktorat iz filozofije 1946.

Vjenčala se 1947. sa sveučilišnim profesorom i filozofom dr. Pavlom Vuk-Pavlovićem. Radila je kao kustosica u Gliptoteci grada Zagreba (1944. - 1948.), u Muzeju grada Zagreba (1948. - 1962.), u Zavodu za zaštitu spomenika kulture grada Zagreba (1962. – 1964.), u Muzejsko-dokumentacijskom centru (1964. – 1967.) te u Povijesnom muzeju Hrvatske (1967. – 1980.), u kojem je bila ravnateljica.

Istraživala je kulturnu povijest grada Zagreba i Hrvatske. Napisala je mnogo knjiga i rasprava. Pripremila je sa suradnicima pet svezaka Povijesnih spomenika grada Zagreba. Temeljito je obradila povijest Kaptola i Nadbiskupijskog dvora. Proučavala je i opisala biografije prvih 29 zagrebačkih biskupa (osim bl. Augustina Kažotića), povijest župa Bedenica i Veliko Trgovišće. Pisala je o starim viteškim redovima. Predavala je na poslijediplomskom studiju pomoćnih povijesnih znanosti Filozofskog fakulteta u Zadru (1970. – 1980.). Kao vanjska suradnica Leksikografskog zavoda „Miroslav Krleža” surađivala je u izradi više enciklopedija. Kao aktivna vjernica, sudjelovala je u radu Hrvatskih sekcija Međunarodnih marioloških kongresa na Malti 1983., u Kevelaeru 1987., u Huelvi 1992. i Czestochowi 1996. Bila je predsjednica Hrvatskog planinarskog društva „Zagreb-Matica”. Bila je članica Matice hrvatske, Društva povjesničara umjetnosti, Društva za povjesnicu Zagrebačke nadbiskupije „Tkalčić”.

## Nagrade
Primila je nagradu grada Zagreba (1969.), Hrvatske akademije znanosti i umjetnosti „Pavao Ritter Vitezović” za životno djelo te nagradu „Ivan Kukuljević Sakcinski” Matice hrvatske. Odlikovana je redom Danice s likom Ruđera Boškovića. Počasna je članica Družbe „Braće Hrvatskoga Zmaja” i počasna građanka grada Križevaca 2000.

## Nepotpun popis djela

* Monumenta historica civitatis Zagrabiae. Vol. XVIII. Protocolla restaurationum, protestationum et statutorum 1604.-1700. (ur.) (1949.)
* Monumenta historica civitatis Zagrabiae. Vol. XIX. Acta colonos civitatis spectantia 1615.-1665. Regesta proventuum et expensarum civitatis 1614.-1669. (ur.) (1953.)
* Stare numeracije kuća u Zagrebu (1959.)
* Zagrebački graditelj Janko Jambrišak (1959.)
* Stari planovi Zagreba (1961.)
* Zaboravljeni zagrebački graditelji (1962.)
* Zagrebački arhitekti Hoenigsberg i Deutsch (1965.)
* Zagreb (1966.)
* Vodič po Gornjem gradu, Zagreb (1967.)
* Zagrebački Gornji grad nekad i danas (1967., 21983.) / Zagrebački Kaptol i Gornji grad nekad i danas (31986., 41988.)
* Bartol Felbinger i zagrebački graditelji njegova doba (1971.)
* Monumenta historica civitatis Zagrabiae. Vol. XX. Protocolla restaurationum, protestationum et statutorum 1701.-1742. Protocollum civium 1733.-1799. Proprietarii domuum Zagrabiensium saec. XVIII. (Tabellae) (ur.) (1971.)
* Dvorac Golubovec (1972.)
* Palača Povijesnog muzeja Hrvatske (1972., 22004.)
* Zagreb (povijesne i umjetničke znamenitosti). Okolna mjesta. Vodič (1974.)
* Antun Dobronić, 1878.-1955. Popis glazbenih djela (1974.)
* Monumenta historica civitatis Zagrabiae. Vol. XXI. Protocolla restaurationum, protestationum et statutorum 1743.-1834. (ur.) (1975.)
* Po starom Movraču. Pokušaj povijesne topografije (1979.)
* Graditelji i izgradnja Zagreba u doba historijskih stilova (1983.)
* Viteški redovi templari i ivanovci u Hrvatskoj (1984.)
* Zagreb (1985.)
* Bedenica, župa Svih svetih (1987.)
* Zagrebačka biskupska tvrđa (1988., 21991.)
* Biskupski i kaptolski Zagreb (1991.)
* Slobodni i kraljevski grad Zagreb (1992.)
* Monumenta historica civitatis Zagrabiae. Vol. XXII. Protocolla varia (ur.) (1992.)
* Renesansa u Zagrebu (1994.)
* Veliko Trgovišće. Župa Majke Božje od sedam žalosti, nekad župa Sv. Jurja ob Jezeru (1997.)
* Kalnički plemenitaši (1998.)
* Iz prošlosti Glogovnice (1999.)
* Splet sudbina. Riječi prethodnika i sabrani spisi o djedovima (2000.)
* Antun Dobronić (2000.)
* Antun Dobronić, 1878.-1955. Popis skladba (2000.)
* Templari i ivanovci u Hrvatskoj (2002.)
* Stari "vijenac" sela oko Zagreba (2003.)
* Klasična gimnazija u Zagrebu od 1607. do danas (2004.)
* Zagrebačka akademija. Academia Zagrabiensis. Visokoškolski studiji u Zagrebu, 1633.-1874. (2004.)
* Crkva Svete Katarine. Sakralni kulturno-povijesni vodič (2005.)

## Literatura

* S. Razum, Život i djelo Lelje Dobronić (1920.-2006.), Društvo za povjesnicu Zagrebačke nadbiskupije "Tkalčić", Zagreb 2007.